
PËR MIRATIMIN E KUOTAVE TË PRANIMEVE NË UNIVERSITETET DHE SHKOLLAT E LARTA PËR VITIN AKADEMIK 2005-2006, NË SISTEMIN ME KOHË TË PLOTË, SI DHE PËR PËRCAKTIMIN E TARIFAVE TË SHKOLLIMIT PËR KËTË VIT AKADEMIK

Në mbështetje të nenit 100 të Kushtetutës dhe të neneve 24, 31 e 42 të ligjit nr.8461, datë 25.2.1999 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe të Shkencës, Këshilli i Ministrave

VENDOSI:

1. Kuotat e pranimeve në universitetet dhe shkollat e larta për vitin akademik 2005-2006, në sistemin me kohë të plotë të jenë gjithsej 26 845 studentë. Konkretisht:

	a) Kuota e pranimeve të reja
	26 305 studentë;

	b) Kuota për degë të dytë
	250 studentë;

	c) Kuota për vite të ndërmjetme
	250 studentë;

	ç) Kuota për shtetasit e huaj me kombësi joshqiptare
	40 studentë.



2. Kuota e pranimeve të reja përbëhet nga:

	a) Kuota kryesore
	24 181 studentë;

	b) Kuota dytësore
	1815 studentë;

	c) Kuota për shqiptarët jashtë trojeve të Republikës së Shqipërisë
	309 studentë.



3. Kuotat e pranimeve të reja ndahen sipas tabelës nr.1, që i bashkëlidhet këtij vendimi (në këtë tabelë nuk janë pasqyruar kuotat me vite të ndërmjetme, dege e dyte dhe kuotat per shtetasit e huaj me kombësi joshqiptare), ndërsa kuotat kryesore ndahen sipas tabelës nr.2 dhe kuotat dytësore sipas tabelës nr.3, që i bashkëlidhen këtij vendimi.
4. Kandidatët shqiptarë nga trojet jashtë kufijve të Republikës së Shqipërisë, Kosovë, Maqedoni, Mali i Zi, Preshevë, Bujanovc dhe Metvegje konkurrojnë për kuotat e pranimit, të përcaktuara sipas degëve të paraqitura në tabelën nr.4, që i bashkëlidhet këtij vendimi.
5. Kuotat e pranimit për shtetasit e huaj, me kombësi joshqiptare, që do të studiojnë në universitetet dhe shkollat e larta të Republikës së Shqipërisë, administrohen nga Ministria e Arsimit dhe e Shkencës, në bazë të kërkesave të paraqitura pranë universiteteve dhe shkollave të larta.
Për shtetasit rumunë, nga Ministria e Arsimit dhe e Shkencës, të jepen 5 (pesë) bursa studimi universitare dhe pasuniversitare.
6. Kuotat e pranimeve për vitet e ndërmjetme dhe për degë të dytë administrohen nga Ministria e Arsimit dhe e Shkencës, në bazë të kërkesave të paraqitura nga universitetet dhe shkollat e larta.
7. Kandidatët, që do të vazhdojnë studimet në një degë të dytë, e fitojnë atë pa konkurs, por janë të detyruar të paguajnë një tarifë, e cila është e njëjtë me tarifën e shkollimit për kuotat dytësore, e përcaktuar në udhëzimin e përbashkët të Ministrisë së Arsimit dhe të Shkencës dhe Ministrisë së Financave.
Në rastet kur ka më shumë kandidatë se kuotat e përcaktuara në këtë vendim, përzgjedhja e tyre bëhet në bazë të masës së ekuivalentimit dhe të cilësisë së rezultateve.
8. Tarifa vjetore e shkollimit për studentët që do të regjistrohen në kursin e parë të vitit akademik 2005-2006, të jetë në masën 10 000 lekë, ndërsa tarifa vjetore e shkollimit për studentët e kurseve të tjera, më të larta, të jetë si më poshtë vijon:

- Kursi i dytë				10 000 lekë;
- Kursi i tretë				  7 000 lekë;
- Kursi i katërt, i pestë dhe i gjashtë	   2500 lekë.

Studentët, që ndjekin studimet me kuotë dytësore dhe në një degë të dytë, janë të përjashtuar nga këto tarifa shkollimi. Masa e tarifës së shkollimit të tyre është përcaktuar në pikën 7 të këtij vendimi. Studentët i nënshtrohen vetëm një tarife shkollimi.
9. Tarifa e shkollimit, për çdo vit akademik, për studentët e degës “Regji filmi dhe TV”, në Akademinë e Arteve, është 80 000 (tetëdhjetë mijë) lekë.
10. Studentët përsëritës, të regjistruar në kuota kryesore, paguajnë tarifë shkollimi të njëjtë me studentët e vitit përkatës.
Studentët përsëritës, të regjistruar në kuota dytësore, paguajnë tarifë shkollimi të njëjtë me studentët e regjistruar në kuotat kryesore, në kursin përkatës.
11. Studentët, që kërkojnë të transferohen nga universitetet dhe shkollat e larta jopublike në ato publike (brenda sistemit tonë të arsimit të lartë), si dhe studentët që vijnë nga jashtë Republikës së Shqipërisë (me përjashtim të atyre, që janë dërguar me studime sipas marrëveshjeve shtetërore, ndërinstitucionale) i nënshtrohen tarifës së shkollimit në kuotën dytësore.
12. Mënyrat e plotësimit të kuotave të parealizuara, përcaktohen nga Ministria e Arsimit dhe e Shkencës, në bashkëpunim me universitetet dhe shkollat e larta.
13. Ngarkohet Ministria e Arsimit dhe e Shkencës të nxjerrë udhëzimet përkatëse për procedurat e regjistrimit dhe të pranimit në universitetet dhe shkollat e larta.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano

